Radionica

***Daj pet za tolerantan svijet***

**Cilj:** upoznati učenike s pojmom tolerancije

**Ishodi:**

* osvijestiti pravo svih na različitost
* spoznati sklonost predrasudama i diskriminaciji
* razvijati empatiju i poštivanje drugih

**Metode rada:** razgovor, diskusija, izlaganje

**Oblici rada:** rad u grupi, frontalni, individualni

**Vrijeme rada:** 45 min

**Literatura:**

V. Kožić, M. Rastović i suradnici: *Možemo to riješiti*, Forum za slobodu odgoja, Zagreb, 2013.

**Tijek rada:**

**1. Uvod** – Oluja ideja

Na plakat napišemo RAZLIČITI SMO PO…

Svatko od učenika, individualno, napisat će nastavak rečenice.

Zatim isto napravimo s rečenicom SLIČNI SMO PO…

Potičemo učenike da se osvrnu na emocije, potrebe te činjenicu da smo svi ljudska bića. Zajedno pročitamo odgovore te dolazimo do zaključka kako unatoč različitostima imamo mnogo toga zajedničkoga.

Provjeravamo koliko su učenici upoznati s pojmom tolerancija.

**2. Rasprava**

Potičemo raspravu sljedećim pitanjima:

*Jeste li se susreli s netolerancijom prema sebi?*

*Kako ste se osjećali?*

*Sjećate li se jeste li ikada bili netolerantni prema nekome?*

*Možete li pretpostaviti kako se ta osoba osjećala?*

**3. Rad u grupi**

Podijelimo učenike u dvije grupe.

Učenicima jedne grupe (A) podijelimo papire na kojima piše po jedna od raznih skupina u društvu, primjerice: punker/ica, imućan čovjek, siromašan čovjek, osoba s invaliditetom,stariji čovjek, bivši zatvorenik/ica, učitelj/ica…

Drugoj grupi (B) podijelimo papiriće s navedenim karakteristikama, primjerice: nemoćan, opasan, neinteligentan, strog, pravedan, nesposoban, mudar, škrt, iskren…).

Zatim svatko od učenika iz grupe s karakteristikama (B) zalijepiti jednu karakteristiku na papir jednom od učenika iz grupe (A), na papir društvene skupine za koju misli da joj određena karakteristika pripada.

Postavljamo pitanje učenicima:

*Je li vam bilo teško napraviti ovaj zadatak?*

*Tko se slaže s pridruženim karakteristikama?*

**4. Zaključak**

Osvijestit ćemo učenike da su napravili upravo ono čemu smo svi skloni – etiketiranju drugih.

Potičemo raspravu pitanjima:

*Je li vam se ikada dogodilo da vam je zalijepljena etiketa koja nije bila točna?*

*Kako ste se zbog toga osjećali?*

*Na koji način etiketiranje drugih može imati negativne posljedice?*

 Odgajateljica: Senka Kovačević